  Майя Бывальцева Удмуртиын куать кар пляжъёсын шутэтскыны лэземын. 1-тӥ инвожое со сярысь ивортӥз Роспотребнадзорлэн элькунъя управлениезлэн пресс-службаез. «Элькунысь муниципал кылдытэтъёсын администрациослэн косэмзыя нимысьтыз висъям 6 пляжъёс ужало: Ижкарын -1, Глазкарын — 1, Можгаын — 1, Сарапулын — 1, Воткаын — 2», — верамын ивортонын. Роспотребнадзорысь ӧнерчиос Ижысь но Можгаысь тыметъёсысь, Глазкарысь Чупчи шурысь вуэз эскеризы ни. Отын санитарно-химической куронъёсъя эсэпез ортчон шараямын. Сарапулын но Воткаын шутэтскон интыосысь вуэз эскерозы инвожое. Удысэтысь ӧнерчиос тодэ вайыто, пляжез бырйыку чаклано, вань- а отын жуг-жагез тыронъёс, ӟусъёс, лапасъёс, дӥсез воштыны кабинкаос, интыез утялтон радлык. Озьы ик отын луыны кулэ спасательёслэн но эмъюрттэт сётӥсьёслэн пунктъёссы. Пляж вӧзы сьӧросъёс пукто. Нимысьтыз пул вылэ лабораториын эскеронъёслы йылпумъянъёс, вулэн температураез но пляжез возись огазеяськон сярысь ивортон ошемын луыны кулэ. 7-тӥ инвожое 10 часысен 12 часозь Роспотребнадзорлэн элькунъя управленияз пыласькон интыосъя меӵак телефон герӟет ужалоз. Отысь тодыны луоз, кыӵе тыметъёс но шуръёс чылкытлыкъя куронъёслы тупало, кин кылкутэ пляжез дасян но возён понна но трос мукетсэ. Юанъёсын вазиськыны луоз таӵе телефонъёсъя: Ижкарын — 8 (3412) 68-38-33; Воткаын — 8 (342–45) 5-18-34; Глазкарын — 8 (341–41) 2-79-62; Можгаын — 8 (341–39) 3-25-75; Сарапулын — 8 (341–47) 4-03-96; Эграын — 8 (34134) 4-17-75; Уваын — 8 (341–30) 5-12-96. Тегъёс: Ижкар Сарапул Можга Эгра Ува Роспотребнадзор Удмуртия Глазкар шутэтскон Вотка гужем  